1.Uvod

V skladu s členom 4 Sklepa št. 562/2014 se v tem končnem poročilu ocenjuje, kako se je s povečanjem kapitala Evropskega investicijskega sklada (EIS) dosegel cilj povečanja podpore EIS za ukrepe, ki dopolnjujejo ukrepe držav članic v korist podjetij, še posebej malih in srednjih podjetij (MSP). Iz vmesnega poročila z dne 19. decembra 2016 je razvidno, da se je zaradi povečanja kapitala, ki takrat še ni bilo popolnoma dokončano, že povečalo financiranje, ki je na voljo MSP in podjetjem s srednje veliko tržno kapitalizacijo.

1.1 Evropski investicijski sklad

a) Kapitalska sestava in povečanja

Evropski investicijski sklad so leta 1994 ustanovile Evropska investicijska banka (EIB), Evropska skupnost, zdaj Evropska unija (EU), ki jo zastopa Evropska komisija (Komisija), ter več javnih in zasebnih finančnih institucij, pri čemer je njegov odobreni kapital znašal 2 milijardi ECU (zdaj EUR) in je bil vplačan v višini 20 %. Leta 2007 se je odobreni kapital povečal na 3 milijarde EUR. Komisija je za plačilo uporabila dividende EIS, prejete med letoma 2007 in 2010, preostanek pa je pokrila iz proračuna EU, kar je omogočilo, da je EU obdržala 30-odstotni lastniški delež.

Pri drugem povečanju kapitala, ki so ga delničarji EIS odobrili na skupščini 27. maja 2014, se je odobreni kapital povečal na 4,5 milijarde EUR. Predlog Komisije o uporabi dividend EU za vpis novih delnic je bil zavrnjen, vendar je bilo v proračunu EU za obdobje 2014–2017 rezerviranih 178 milijonov EUR za vpis do 450 novih delnic. Zaradi povečanja vrednosti delnic je ta znesek zadostoval samo za vpis dodatnih 437 delnic za EU, tako da se je njen delež v EIS nekoliko zmanjšal. Evropska investicijska banka ima trenutno v lasti 2 642 (58,7 %) delnic EIS, EU 1 337 (29,7 %), 32 finančnih institucij pa skupaj 521 (11,6 %).

Glavni cilji povečanja kapitala v letu 2014 so bili:

(1)razvoj kapitalskih trgov za posojila MSP, da bi se razširile možnosti virov likvidnosti za banke in lizinške družbe MSP;

(2)izboljšanje dostopa MSP do financiranja z upoštevanjem zahteve Evropskega sveta, naj se okrepi edinstvena zmožnost za izboljšanje kreditne kakovosti EIS;

(3)podpora rasti EIS kot temeljnega vlagatelja v trg tveganega kapitala in trg kapitala za rast;

(4)okrepitev vloge EIS pri naložbah v mikrofinanciranje in naložbah s socialnim učinkom ter s tem omogočanje prelomnih udeležb v obliki lastniškega kapitala v novih socialnih podjetjih in finančnih institucijah;

(5)omogočanje delitve tveganja med pooblastili EIS na podlagi sovlaganj;

(6)podpora bonitetni oceni EIS AAA z novimi kapitalskimi injekcijami in dokazovanjem njegovega večjega političnega pomena.

b) Operativne dejavnosti

EIS je veja skupine EIB, ki se ukvarja s tveganim kapitalom ter podpira financiranje evropskih MSP. Načrtuje, razvija in razporeja tvegani kapital in kapital za rast, jamstva in mikrofinančne instrumente, ki so usmerjeni v MSP in podjetja s srednje veliko tržno kapitalizacijo, da bi v sodelovanju s Komisijo spodbudil dodatne naložbe v Evropi ter povečal učinek finančnega vzvoda proračunskih sredstev EU in prispevkov držav članic. Pri tem uporablja tržne finančne instrumente (listinjenje, razpršeni dolžniški skladi itn.). EIS spodbuja cilje EU v zvezi s podporo inovacijam, raziskavam in razvoju, podjetništvu, rasti in zaposlovanju ter finančni vključenosti z zagotavljanjem teh finančnih produktov finančnim posrednikom.

Aktiven je v državah članicah EU, državah kandidatkah in potencialnih državah kandidatkah ter državah Evropskega združenja za prosto trgovino. Trenutno je ima več kot 122 pooblastil, predvsem Komisije in EIB. Nanašajo se na kapitalske naložbe in jamstva ter v omejenem obsegu na financirane instrumente. Poleg tega EIS razpolaga s pooblastili držav članic in organov, ki upravljajo sredstva evropskih strukturnih in investicijskih skladov (skladov ESI), skladov skladov, podjetij ter javnih in zasebnih institucij, ter sovlaga lastna sredstva v kapitalske in dolžniške poslovne dejavnosti.

c) Kreditne zahteve in pričakovana raven bonitete

Področja poslovanja EIS vključujejo različna tveganja, izražena v določeni ravni razporeditve ekonomskega kapitala, ki ga je treba dati na stran. Zgornja meja za obveznosti iz lastnih sredstev v okviru jamstvenih poslov je trikrat višja od zneska vpisanega kapitala. Upravni odbor EIS je po pooblastilu skupščine 8. marca 2017 povečal zgornjo mejo za naložbe v kapital z lastnimi sredstvi EIS s 50 % na 70 % lastnih sredstev. EIS je z obvladovanjem tveganja in upravljanjem kapitala ohranil stabilno bonitetno oceno AAA, ki so jo pred kratkim znova potrdile večje bonitetne agencije, ki so poudarile predvsem povečanje kapitala v letu 2014. Obseg produktov EIS ter njihovo geografsko in sektorsko področje uporabe podpirata zmerno in trajnostno izpostavljenost tveganju.

2. Dosežki Evropskega investicijskega sklada v obdobju 2014–2018, ki so se spodbudili s povečanjem kapitala